LidanRubinov/Halacha-QA huggingface dataset:
שאלה: ויכוחים ונזק לאבי: לצערי יש בליבי הרבה על הורי, לכן כיום כשאני כבר סטודנט ומתגורר מחוץ לבית הורי אני נמנע מלהגיע לביקורים בבית, דבר זה מצער את אימי ולפעמים היא ממש מבקשת שאגיע לבקר בבית, אבל נסיון העבר לימד אותי שכשאני מגיע לביקורים בבית אינני שולט בעצמי ומוצא עצמי שלא ברצון נקלע לויכוחים מכוערים במיוחד עם אבי שבלשון המעטה אינני מסמפט אותו כלל. ויכוחים אלו גורמים לי צער רב ורישומם נותר בי במשך כמה ימים לאחר הביקור בבית, לכן קיבלתי על עצמי לא להגיע לביקורים בבית ככל האפשר, מה לעשות האם להגיע הביתה ולהסתכן בכך שאקלע למצבים לא נעימים?. וכן לפני כ10 שנים בהיותי ילד וללא רשיון נהיגה נהגתי ברכב של אבי וגרמתי לרכב נזק רב, כיום כשיש לי את האמצעים אני מעונין לשלם על הנזק הכספי שגרמתי לאבי, האם עלי לנהוג כך? אני מודה שרצון זה מגיע מתוך חוסר כבוד לאבי שכן אני רוצה לנקות את מצפוני ולהחזיר לאבי את הנזק שגרמתי לו ולא לקחת ממנו כלום.
תשובה: אם כל ביקור שלך בבית מביא לויכוחים כדברך. עדיף שתמנע מלבקר בבית. ותפגש עם אמך מחוץ לבית. אך עליך לבחון האם המתח בינך לבין אביך הוא רק באשמתו אזי עדיף לשמור על ניתוק. או אולי גם לך יש חלק בזה ואזי מוטל עליך להתאמץ לתקן את מה שתלוי בך. לגבי השאלה השניה אם השבת הכסף באה לנקות את מצפונך ביחס שלך לאביך זה לא טוב. ומוטב לתקן את היחס שלך כאמור. ואולי עליך להתיעץ עם יועץ או רב שיקבל תמונה שלמה ומפורטת על היחסים בינך לאביך ואולי תהיה לו עיצה איך לתקן את הדבר. אך אם כוונתך רק לשלם את הנזק זה דבר טוב.
שאלה: דיני טיפ מתיירים מארה"ב: עבדתי כמלווה טיול במשך כשבוע ימים, כאשר את החצי הראשון של הטיול ליווה חובש אחר ואני החלפתי אותו וליוויתי את הטיול עד סופו. בסוף הטיול קיבלתי טיפ גבוה במיוחד. א. מקנן בי הספק שמה התבלבלו בטיפ ביני לבין המדריך טיול, האם עלי לברר זאת? (אינני יודע כמה הוא קיבל). ב. האם עלי להתחלק בטיפ עם החובש השני שליווה את הטיול בתחילתו? (גם פה אינני יודע אם וכמה הוא קיבל). חשוב לציין שהקבוצה הייתה של תיירים יהודים אמריקאים בעלי לב חם וגם כיס רחב, שאוהבים לשמוע "סיפורי צבא" ולי עקב השירות מילואים במלחמה האחרונה לא חסר כאלה, מניסיוני זה תמיד זה תמיד עוזר להם לחבב אותך יותר ולצ'פר אותך בהתאם.
תשובה: א. לא. ב. מסתבר שאתה צריך להתחלק איתו.
שאלה: לשכנע למוסדות דתיים לאומיים?: יש לי שני אחיות. אחת שלומדת בבית יעקב ואחת שלומדת במדרשייה (תיכון תירוני) בצפון. אני מדברת עם ההורים שלי ובמיוחד עם אמא שלי שתעביר אותם לאולפנה בגלל שאני רוצה שאחיות שלי יקבלו חינוך דתי לאומי (אצלינו בבית הדבר מטושטש מאוד) (אחת בכיתה ח והשניה בכיתה ט ) אבל אמא שלי מסרבת בגלל שכבר לקינו מהאולפנות (אחותי למדה באולפנה באיזור הצפון והיא לא דתיה היום). אני בדרך כלל אומר לה שהאיזור שלנו זה לא הוכחה בגלל שאין הרבה אולפנות "חזקות" אבל בכלל יש הרבה אולפנות טובות. אם לא מוצאים מקום טוב מאוד, האם עדיף להשאיר אותם איפה שהם לומדות, והאם הרב יכול להמליץ לי על מקומות טובים באזור הצפון?
תשובה: אינני מכיר את מצב האולפנות בצפון וכדאי לשאול את הרב שמואל אליהו שליט"א שהוא מצוי בדברים והוא נאמן בדאגה שלימה ליראת שמים. ואם אין זה ברור בקשר לשמירת צניעות כראוי בודאי שחינוך חרדי עדיף, כי שמירת התורה קודמת לכל דבר.
שאלה: מה עושים עם הבכורים?: לאחר שהיו מביאים את הביכורים מה היו עושים איתם, הם היו נשרפים או נאכלים ע"י הבעלים או הכהנים?
תשובה: לאחר התנופה ואמירת הפרשה מניח מביא הביכורים את הסל ליד המזבח בקרן דרומית מערבית ויוצא. לאחר שהונחו הפרות בעזרה מותרים הכוהנים לאוכלם והם מתחלקים בין אנשי המשמר.
שאלה: לקיחת רכוש מפח מיחזור: האם מותר לקחת ניירות, קרטונים או בקבוקים מתוך פחים המיועדים למיחזור, מדובר בפחים הדומים לפחי אשפה ואני רואה אנשים שלוקחים משם דברים כשצריכים, האם זה מותר או מכיוון שיש לחברות הממחזרות רווח כספי מהרכוש המוכנס למיכלים שלהם, יש פה איסור גזל לאחר שהחברה "קנתה" את מה שהוכנס לתוכה? וגם אם יש בעיה, האם מותר לקחת על דעת להשיב לאחר שימוש נוסף?
תשובה: אם המיכל סגור טוב, זהו מקום שמור וחצרו של אדם קונה לו. אבל אם זה פרוץ, כל זמן שהם לא לקחו בפועל, אין זה שייך להם. והזורק עצמו מפקיר את הבקבוק.
שאלה: לברך יתום בברכת כהנים: האם מותר לאדם שאינו אביו של יתום לברך אותו בזמן ברכת כהנים?
תשובה: אין עם זה שום בעיה.
שאלה: חינוך להשקעה בלימודים: בני בכור בין חמישה ילדים, בן 12 איננו משקיע בלימודים כלל ומעדיף אף בטלה מוחלטת על פני השקעה. ככל שאנו ומוריו מטיפים לו וככל שהתעודה גרועה והציונים גרועים וכל שההנהלה מזהירה מפני "זריקה" מבית הספר, אין זה עוזר. הוא מבטיח שיקח עצמו בידיים, ובזמן השיחה הוא מקשיב ומביע צער ממחדליו, אך כאשר הוא שוב מתנסה הוא נכשל ולא עומד במילתו להשקיע. בשבוע שעבר קיבל תעודה נכשלת, ולאחר שדיברנו איתו ודאגנו שיבין את חומרת העניין הסתבר לנו שלמחרת יש לו מבחן, שאלנו אותו אם למד, אמר שכן, היום הסתבר שככל הנראה לא למד למבחן שכן הוא שוב נכשל, אנו אובדי עצות, מחד אנו רוצים ללמד אותו אחריות מהי ומאידך אנחנו לא רוצים שיגרום לעצמו נזק בכשלונותיו ויתרגל לבטלה.
תשובה: נראה לי שהטיפול בילד צריך להיות לא בתוכחות ולא בלחץ. אלא צריך להבין מקודם מה הגורם למצב הזה שהוא נמצא בו. אולי דווקא הלחץ המתמיד עליו והציפיות ממנו שהוא מרגיש שהם יותר מיכולתו, זה מה שלוחץ עליו וזה הגורם שהוא הפסיק להתאמץ לגמרי. על כן עצתי לבוא בדברים עם יועץ טוב שיכיר את הילד וייעץ מה נכון לעשות. מכל מקום עצתי להניח לילד ולא ללחוץ עליו עד שתקבלו את עצת היועץ.
שאלה: תוכנה שבעליה פשטו רגל: בית הספר שבו אני עובד רכש לפני כמה שנים תוכנה ליצירת מערכת שעות מחברה מסויימת, ובכל שנה ושנה שולם לחברה סכום מסויים על השימוש בתוכנה (וקבלת עדכונים וכדו ). לפני זמן קצר החברה שיצרה את התוכנה פשטה רגל, ואין אפשרות ליצור עימם קשר. האם במצב זה התוכנה המצויה ברשות בית הספר, הופכת להיות הפקר וכל אחד יכול להשתמש בה (וגם למוסרה לבתי ספר אחרים שלא רכשו אותה בעבר), אם התשובה היא שלילית, מה יעשה בית ספר הזקוק לתוכנה זו ואין כיום אפשרות להשיגה? נ.ב. האם חברה המוכרת תוכנה יכולה להתנות שהשימוש בכל שנה ושנה יותנה בת שנתי, או שברגע שרכשתי את התוכנה, אני יכול להשתמש בה גם כשלא שילמתי בשנים האחרות (ובכך ויתרתי על התמיכה והעדכונים)?
תשובה: תוכנה שאינה מיוצרת עוד מותר למוסרה לאחרים. תוכנה שנמכרה בתנאים מסוימים יש לעמוד בתנאים, שהרי רק על דעת כן נמכרה ונקנתה.
שאלה: הפסק באכילת מסטיק: כשמברכים על מסטיק, האם מותר לברך במקום אחד ולהמשיך ללעוס תוך מעבר בין חדרים שונים ואפילו בניינים שונים, האם הדין שונה אם הולכים לפי מי שאומר שהמסטיק לא צריך ברכה אם אין בו חומרי טעם חזקים?
תשובה: אני חושב שעל מסטיק אין מברכים כלל למרות שיש לו טעם ברגע הראשון. ואין זה דומה לסוכריה שצריך להמיס אותה בפה וכך בולעים אותה, אבל מסטיק עשוי ללעוס, והטעם שבו נועד שלשבריר שניה יהיה לו טעם, ולכן תמשיך ללעוס אותו גם אם כבר נעלם הטעם ממנו. מסיבה זו אין מברכים על מסטיק, וממילא אין מקום לשאלתך.
שאלה: מלון בחו"ל בשבת : א. האם מותר להשתמש במים שהוחמו ע"י גוי בשבת בבית מלון בחו"ל כשרוב השוהים בו גויים, ומה במקרה שרוב השוהים יהודים? ב. מה דין יציאה מהמלון בחו"ל במקום שאין בו עירוב, אם מותר לצאת האם יש הגבלה על ההסתובבות מחוץ למלון? ג. האם וכיצד מותר לטלטל משאף לטיפול בקוצר נשימה במקום שאין בו עירוב?
תשובה: א. אם מדובר על ברז מים, אזי אסור לפתחו, מפני שאתה בעצמך מכניס מים קרים חדשים לדוד המים והם מתחממים. ואם מדובר במיחם, אזי גם כן אסור מפני שאם הרוב יהודים, זה נחשב שעושה בשביל היהודים. וגם אם הרוב גויים אסור, משום שגזרו שמא ירבה בשביל היהודי. ב. מותר לצאת, רק שאסור לטלטל שום דבר. ג. אסור לטלטל את המשאף, אלא גוי ילך עם מי שנצרך למשאף והגוי יטלטל אותו.
שאלה: מכונית יד שניה בשנת אבל: האם מותר לקנות לאבל מכונית יד שניה בתוך שנת האבל? אם לא, האם מותר שהבעלות על הרכב תיהיה על שם בן הזוג שאינו אבל, והאבל רק ינהג במכונית?
תשובה: גם כאשר אדם קונה דבר ביד שניה, אם בשבילו זה פעם ראשונה, צריך לברך "שהחיינו". מסיבה זו צריך שהרכב יהיה על שם מישהו אחר, והוא יתן לאבל להשתמש בו.
שאלה: העבירות שעובר מי שחי עם גויה: מה העבירה שעליה עובר אדם שבא על גויה?
תשובה: כתב השו"ע אבן העזר סימן טז, א-ב "ישראל שבעל כותית דרך אישות. הרי אלו לוקים מן התורה שנאמר לא תתחתן בם (ומוסיף הרמ"א) הגה יש חולקים בזה. (עיין בנושאי כלים שם בביאור מחלוקתם האם איסור "לא תתחתן בם" מדובר על ז' עממים לאחר גירות, או על כל הגויים בעודם גויים). אבל הבא על הכותית דרך זנות במקרה חייב עליה מדרבנן משום גויה ומשום זונה ומכים אותו מכת מרדות. ואם ייחדה לו בזנות חייב עליה משום נשג"ז (נדה,שפחה, גויה וזונה)". (מקור הדברים בגמרא עבודה זרה לו: עיין שם) רואים אם כן שיש שני מצבים, דרך אישות שנאסר לדעת השו"ע מדאורייתא, ודרך זנות במקרה שנאסר מדרבנן. מדיוק הלשונות נראה שדרך אישות הכוונה כל שחיים יחד כמנהג איש ואשה, אף אם לא עשו מעשה נישואין רשמי. ועל כן זוג שחי בקביעות יחדיו לדעת השו"ע עובר על איסור דאורייתא. כתב הרמב"ם בהלכות איסורי ביאה פרק יב הלכה ד: "כל הבועל גויה בין דרך חתנות בין דרך זנות אם בעלה בפרהסיא, והוא שיבעול לעיני עשרה מישראל, אם פגעו בו קנאין והרגוהו הרי אלו משובחין וזריזין, ודבר זה הלכה למשה מסיני, וראיה לדבר זה מעשה פנחס בזמרי". א"כ מצאנו מדרגה נוספת לחומרא וזה בעילה בפרהסיא, שאסור מהלכה למשה מסיני וקנאים פוגעים בו. כתבו המפרשים בדעת הרמב"ם, שגם החי עימה באופן גלוי נחשב בפרהסיא, ולאו דווקא צריך בעילה בפרהסיא. למסקנה יש מספר מצבים וחומרות באיסור קיום יחסי אישות עם גויה. א. בפרהסיא אסור מהלכה למשה מסיני וקנאים פוגעים בו. ב. דרך חתנות על פי השו"ע אסור מן התורה. ג. דרך זנות במקרה אסור מדרבנן. ממשיך הרמב"ם בהלכה יג "אל יהי עון זה קל בעיניך מפני שאין בו מלקות מן התורה, שגם זה גורם לבן לסור מאחרי ה', שהבן מן השפחה הוא עבד ואינו מישראל, ונמצא גורם לזרע הקדש להתחלל, ולהיותם עבדים, הרי אונקלוס המתרגם כלל בעילת עבד ושפחה בכלל לא יהיה קדש ולא תהיה קדשה". ובגמרא ערובין יט. כתוב: "אלא הא דכתיב "עברי בעמק הבכא" - ההוא דמחייבי ההיא שעתא בגיהנם, ואתי אברהם אבינו ומסיק להו ומקבל להו, בר מישראל שבא על הגויה דמשכה ערלתו ולא מבשקר ליה". (תרגום: על הפסוק "עברי בעמק הבכא דורשת הגמרא על אלו שמתחייבים להיות בגיהנם ובא אברהם אבינו ומעלם ומקבלם, חוץ מישראל שבא על הגויה שנמשכת ערלתו ולכן אינו מזהה אותו) ובספר הזהר כתוב: (תרגום) שלשה המה דוחים את השכינה מהעולם וגורמים שאין דיורו של הקב"ה בעולם ובני אדם צועקים ואינם נענים ואחד מהם זה השוכב עם בת אל נכר. (זהר שמות דף ג עמוד א). ועיין עוד שם שמאריך בגודל הקלקול והפגם. הרב אברהם זרביב
שאלה: דברי המרדכי בריבית פיגורים: הרב נשאל לגבי קנס לאיחור ת לדכר דירה,ש שוכר דירה טען כי קנס של 50 לכל יום איחור בת שכר הדירה כמוה כריבית, משום שהיא גדלה ביחס ישיר לזמן האיחור.והרב השיב כי אכן כל ת הגדל ביחס ישיר לזמן הוא ריבית וככל שהוא גדול יותר הוא חמור יותר. הדרך היחידה לקנס מסוג כזה הוא לא להצמידו לזמן. אלא לקבוע סכום קבוע על עצם האיחור. ראיתי בעניין זה, כי מובא שטר בדברי המרדכי, ומדבריו נראה, כי הוא מסכים לדבר, ושם נקבע ריבית פיגורים הגדלה ביחס לזמן הפיגור. מה דעתו של הרב בעניין זה?
תשובה: כוונתך כנראה למרדכי המובא ברמ"א בסי' קעז, אולם גם המחבר וגם הרמ"א חלוקים עליו ולכן ההלכה למעשה כמו שכתבת בשמי.
שאלה: ברית מילה בהרדמה מלאה: אני בתהליכי גיור, סיימתי בית דין ועברתי אותו בהצלחה ועכשיו אני אמור לעשות ברית מילה. ידוע לי שעושים את הניתוח בהרדמה מקומית וכן אמרו לי שאסור לעשות הרדמה מלאה, למה אסור לעשות ברית מילה עם הרדמה מלאה? אשמח אם הרב יפנה אותי למקורות בנושא.
תשובה: גיור הוא הצטרפות לעם ישראל מתוך רצון גמור והכרה מלאה לכן אין אפשרות להתגייר כשאדם לא בהכרה. כמי שעבר ניתוחי שבר שהם מסובכים יותר מברית מילה אני יכול להעיד שלא הורדמתי הרדמה מלאה כי היא מסוכנת יותר ובניתוחים קלים מעין אלו די בהרדמה מקומית. לא חשתי כל כאב. אתה יכול לבקש תרופה לטשטוש, אתה נשאר בהכרה מלאה אך בנמנום קל.
שאלה: הופעה בפני קהל גוים מעורב: האם מותר ליהודי מבחינה הלכתית לעשות קריירה של מוזיקה בחו"ל, אם השירים שלו נקיים מבחינת תוכנם, וכן האם יהיה מותר לו להופיע לפני קהל של גויים מעורב?
תשובה: מותר. מן הראוי שינצל כל הופעה כזו להרבות קידוש ה' וקרוב בני האדם לאמונה בה' ובערכים מוסריים.
שאלה: ערבות הדדית מול איחור לתפילה: אני וחבר נוסף התארחנו בשבת אצל חבר נשוי בביתו, בצהרים של שבת נפרדנו מהחבר הנשוי והלכנו לישון, אנחנו בסלון והוא בחדרו. אחרי הצהריים אני וחברי התעוררנו ושמנו לב שאנחנו עומדים לפספס את זמן תפילת מנחה, חבר שלי הלך ונקש על דלתו של החבר הנשוי ע"מ שיתעורר, חזר לסלון והתלבש. אחרי דקות ספורות יצא החבר הנשוי מהחדר לבוש וראה שאני עדיין מכוסה בשמיכה וטרם התחלתי להתלבש, הוא שאל בהפתעה "אתה עדיין במיטה??" והלך לדלת הדירה ויצא מיד עם החבר השני שכבר היה לבוש כאמור. הנחתי שהם רק רצו להלחיץ אותי, לאחר שראיתי שלא כך קרה התחלתי להתלבש לאט לאט והתחלתי לחשב שאולי כבר מאוחר ועדיף להתפלל בדירה ע"מ לא לפספס את הזמן, כשסיימתי להתלבש נכנס החבר הרווק ואמר שהם מצאו בישוב איזה מניין שרק התחיל והוא חזר לדירה לקחת אותי ע"מ שאני לפחות יספיק לחזרת הש"ץ באותו מניין (אני לא מכיר את הישוב), מיהרנו מהר והפסקנו להגיע בתחילת תפילת שמונה עשרה. לאחר מכן ניהלנו דיון ואני טענתי שהחבר הנשוי לא ר שככה ברח והשאיר אותי, והוא טען להגנתו שהוא לא ידע אם ארצה להתפלל ושאינו כופה על אורחיו תפילה, ושלא רצה לחכות ע"מ לא לפספס את המניין. אני טענתי שהיה עליו לפחות לשאול אותי אם אני בא, ושהוא היה צריך להתחשב בעובדה שאני לא מכיר את הישוב ולכן להמתין ע"מ שנוכל ללחד יחד למניין, עדיף ששנינו נאחר מעט מאשר שרק הוא יגיע בזמן ואני יתפלל ללא מניין. כמובן שמראש אני מניח שהרב יכתוב לי בצדק שבפעם הבאה עלי למהר להתארגן,אבל השאלה היא עקרונית על מצב נתון: א. האם חברי הנשוי צודק שלא המתין לי במצב הנתון? ב.האם חברי הרווק נהג כשורה (או אפילו במידת חסידות) שחזר לקחת אותי ופיספס חלק מהתפילה? ג. באופן עקרוני האם ראוי לדאוג שחבר יתעורר ויגיע לתפילה גם במחיר של איחור אליה? (כמובן בהנחה שיודעים שהחבר מעוניין באופן עקרוני להגיע לתפילה אבל קשה לו לקום) אולי זה מדת חסידות?
תשובה: כדי לענות על השאלה צריך לשמוע מה טוען המארח. מכל מקום תמהני עליך שאתה מתלונן על המארח שארח אותך לשבת במקום להודות לו.
שאלה: חלה בשרית ושלמה?: שמנו את החלה על הפלטה לפני הסעודה, בטעות החלה נגעה בסיר בשרי. כשלקחתי את החלה ל"המוציא" נתלשה ממנה חתיכה קטנה (פחות מכזית) ונשארה דבוקה לסיר. האם החלה שלמה ללחם משנה, והאם החלה בשרית?
תשובה: אם יש לך חלה אחרת לעשות לחם משנה עדיף ואם אין לך תעשי בחלה הזו. ולגבי אם החלה נהפכת לבשרי אם הסיר היה נקי (כלומר בלי רוטב של בשר וכדומה) איננה בשרית.
שאלה: מותר להתגאות בייחוס?: אימי היא בת כהן, לפני שנה בערך בא אל אחיה אדם אחד שהתברר שהוא מהמשפחה המורחבת, עם אילן יוחסין של המשפחה שממנו נראה ששורשי משפחתנו מהמהר"ל מפראג ומשם ממשיך הקשר עד דוד המלך. האם מותר לי להגיד שאני צאצא של המהר"ל, או שיש בזה משום גאוה, והאם היו רישומים של קהילות היהודים לדורותיהם, בצורה של אילנות ייחוסין בתקופת ראשוני האחרונים או יותר מוקדם?
תשובה: אין צורך לספר על יחוס אלא אם יש צורך כמו במקום שאתה מרגיש שמזלזלים בך. אבל לעצמך כדאי להזכיר זאת כדי שתתאמץ ללמוד את ספרי המהר"ל ולחיות לאורם. ידוע על משפחות מסוימות שרשמו לעצמם אילני יוחסין, אבל לא היה נוהג מפורסם וקיים ברוב בני עמנו.
שאלה: החזרת ספרי קודש למקומם: האם יש חיוב בהחזרת ספרי קודש למקומם על המדף, כאשר אם לא יחזירו ידרש זמן רב למצוא אותם, אם כן למה?
תשובה: בוודאי שיש חיוב להחזיר את ספרי הציבור למקומם שיש כאן גזל הציבור שמא אדם אחר יצטרך לספר זה ולא ידע היכן הוא ולא יוכל להשתמש בו או יקח לו זמן למצוא אותו ויגזל זמנו. אף במקום שיש תורני ספרים יש כאן בעיה עד שהם אוספים את הספרים וכן אין להכביד עליהם שלא לצורך. גם מבחינה אישית אין זה מוסרי להשתמש בדבר של הציבור ולא לדאוג לחבר שלך ויש לתקן את המידות ולדאוג שחברך יוכל ללמוד בנוחות לפחות כמוך.
שאלה: חסימת כבישים למען שחרור פולארד: האם מותר לקיים חסימות כבישים כמו שנעשה למניעת הגירוש, למען אחינו יהונתן פולארד, אני חושבת שמהלך כזה יש בו לעורר את עם ישראל ואת הממשלה לפעול ברצינות לשחרורו?
תשובה: כיוון שהשחרור אינו בידי ממשלת ישראל אלא בידי הממשלה האמריקאית צריך לעשות את הפעולות הללו שם. כל המאמצים שמשקיעים כאן אינם מזיזים לממשל באמריקה. וגם אם ממשלת ישראל תתאמץ בכל כוחותיה אין הדבר בידה.
שאלה: סוף זמני קריאת שמע ותפילה: במצב דיעבדי של תפילה לאחר זמן תפילה, לגבי ברכות ק"ש ראיתי שיש נוהגים לברך ללא הזכרת שם ומלכות ויש עם ההזכרות, כיצד לנהוג? האם אפשר להתפלל בחצי שעה לאחר חצות, וב5 דקות לפני חצות מה לעשות: להניח תפילין ולהתחיל מיד עמידה, או להגיד מהר את הברכות בלי תפילין ולהספיק עמידה לפני חצות (וכן לענין סוף זמן תפילה)? כמה זמן לפני סוף זמן קריאת שמע או סוף זמן תפילה צריך להתחיל את התפילה או קריאת שמע, והאם צריך רק להתחיל לפני סוף הזמן, או גם לגמור?
תשובה: בדיעבד זמן תפילת עמידה עד חצות. אחרי חצות א"א להתפלל שחרית אלא להמתין לזמן מנחה ולהתפלל מנחה פעמיים אם המדובר בשוגג. זמן ברכות ק"ש בדיעבד הוא עד 4 שעות. את התפילה והברכות יש לסיים עד סוף זמנן. זמן תפילין כל היום. אם נשארו לך 5 דקות עד חצות התפלל בהן עמידה ללא תפילין. את התפילין תניח אח"כ. תקרא בהן ק"ש כדי לקבל עול מלכות שמים ותאמר גם אמת ויציב.
שאלה: לא שלם עם היהדות?: כאיש דת ומורה לאחרים הרגשתי פעמים רבות שאני לא שלם עם הרעיונות ודרכי הפעולה הכתובים בתורה ובפירושיה. לעתים קרובות הם היו נראים לי לא נכונים, לא מושלמים ולא הגיוניים. אולם למרות זאת, בעבר, לקחתי את אותם רעיונות ודרכי פעולה ופעלתי על פיהם למרות שהם לא היו נראים לי לגמרי נכונים והגיוניים. כשעשיתי זאת, למעשה רמסתי את השלמות האישית שלי כאדם ופגעתי בעצמי וביושר הפנימי שלי כלפי עצמי וכלפי מאמיני. לאחר כמה שנים שבהם פעלתי בצורה זאת התחלתי להפסיק ולקבל כמובן מאליו כל דבר שהדת אומרת והתחלתי לחשוב בשביל עצמי ולבחון ולראות מה באמת הגיוני ונכון ועובד בעולם ומה לא. הגעתי למסקנה שלהיות מורה של אחרים לגבי דברים שאתה עצמך לא לגמרי מסכים שהם נכונים זוהי עבירה חמורה וכמוה כהולכת שולל של אחרים. ולכן היא בעצם בגידה בתלמידים. אני יוצא כנגד זה. אני מאמין שמה שנכון עבור אדם מסוים הוא מה שהוא ראה בעצמו שהוא נכון! ואף דת, מורה, או אדם אחר לא יכולים ולא צריכים לכפות או לשדל אדם להאמין במשהו רק מפני שהוא כתוב בדת או מכוון שככה כולם "מאמינים". פעולה בדרך זאת היא עבירה. אדם מאמין או מורה צריך להישאר שלם עם עצמו ולסרב לקבל מהדת מה שנראה לו או שיש לו תחושה, שהוא לא נכון, האם תחושתי נכונה?
תשובה: כל אדם צריך להיות ישר ובמיוחד מורה ומחנך. ועל כן עליו לגלות את השקפתו על האמונה והתורה להנהלת בית הספר ועל ההנהלה להחליט אם השקפתו מקובלת עליה או לא. אם הוא מתאים לרוח בית הספר או לא. אין למורה הזכות להשמיע בפני התלמידים דעה שאינה מקובלת על רוח החינוך בבית הספר אף על פי שהוא חושב אחרת.
שאלה: הגדרת בית מדרש ובית כנסת: מה ההגדרה ההלכתית של ביהמ"ד ושל ביהכנ"ס, מה ההבדל ביניהם ואיך קובעים מה ביהמ"ד ומה ביהכנ"ס אם בשניהם גם לומדים וגם מתפללים? (נפקא מינה - בביהמ"ד מותר לישון שנת עראי ובביהכנ"ס לא, ועוד).
תשובה: בית מדרש הוא מקום בו לומדים תורה ובית הכנסת הוא מקום בו רק מתפללים. אם ישנם שיעורים קבועים בבית הכנסת ויש שם אנשים הלומדים תורה יש לו דין של בית מדרש (באר היטב אורח חיים סימן קנג סעיף קטן ב). כל הדברים שהקלו בהם בבית המדרש הם ללומדים שם באופן קבוע.
שאלה: פרשה על שם רשע?: מדוע נקראת פרשה על שם רשע, כפרשת קרח ובלק, ולעומת זאת על שם משה רבינו לא נקראה שום פרשה?
תשובה: שמות הפרשיות אינם מדברי ח ועל כן אין צורך להעמיק בכך. אמנם משה רבינו גדול מאוד גם בלי שתיקרא פרשה על שמו. הרי הנביא מלאכי קרא לכל התורה "תורת משה עבדי" ולמה לו להקרא במקום פרטי. ומה שנקראו פרשיות מסוימות על שם רשעים כנראה כדי להודיע שהיה בהם גרעין של טוב. כמו שידוע כי מקרח נולד שמואל הנביא זיע"א ומבלק רות אמא של מלכות בית דוד.
שאלה: "ובין באויר" ב"יהי רצון": האם בקטע "אחינו כל בית ישראל", מקובל להוסיף "ובין באויר" אחרי "בין בים ובין ביבשה", שמעתי שיש כאלו שמוסיפים אבל מאידך העירו לי שזה שינוי לנוסח בסידור אשר איננו מקובל?
תשובה: נוסח זה אינו מאנשי כנה"ג ואינו מופיע ברמב"ם, מותר להוסיף עליו אם מרגישים צורך.
שאלה: גזל חברת הביטוח: עשיתי ביטוח לשמשה של רכבי. השמשה נסדקה ק של 7 ס"מ, הלכתי לעשות טסט והם לא העבירו את הרכב טסט עקב הסדק. פניתי לחברת הביטוח וביקשתי שיחליפו לי והם אמרו שהתנאי להחלפת שמשה הוא סדק באורך 20 ס"מ או חור. האם מותר לי לסדוק את השמשה בכוונה תחילה או שזה גזל מחברת הביטוח?
תשובה: זו בעיה, ואני חושב שאדם ישר לא יעשה את זה, משום שהם מבטחים דברים שקורים במקרה, ולא מה שאדם עושה מעצמו.
שאלה: דעת הרדב"ז בתינוק שנשבה: לפני מספר חודשים שאלתי את הרב לגבי דין תינוקות שנשבו, והרב השיב כי במושג תינוק שנשבה שהוא אנוס בדיעותיו אין הבדל אם נתחנך לכפירה או לעבודה זרה, בכל אופן הוא פטור. ומה שכתב הרמב"ם לא למהר להורגם כוונתו אפילו אם נראה לנו שהוא אשם בדיעותיו ולא אנוס צריך זהירות ובדיקה כיוון שבדיני נפשות צריך לחשוש אפילו לספק ספיקא. מה שנוגע לרפורמים בימינו רובם ככולם עמי ארצות ובורים גמורים בכל מה שנוגע לתורה ובודאי שהם בגדר התינוקות שהזכיר הרמב"ם. ובכן, ראשית אינני בא לחלוק כי אם לברר בלבד. שנית, הרי כתב הרדב"ז (שם) שבא הרמב"ם ללמד זכות על הקראים, אך האפיקורסים שבדורינו, הרי ש"אם היה אפשר בידינו להורידן היה מצוה להורידן שהרי בכל יום אנו מחזירין אותם למוטב ומושכין אותם להאמין תורה שבע"פ והם מחרפין ומגדפין את בעלי הקבלה ואין לדון את אלו בכלל אנוסים אלא כופרים בתורה שבע"פ.", ועפ"י זה, לכאורה, יהיה דינם "מורידין ולא מעלין", והרי, ככל הידוע לי, חי הרדב"ז לפני כמאתיים שנה, הווי אומר בתקופת ההשכלה, ומאי שנא בין דורו לדורינו? ועוד שאם נעיין היטב בדברי הרדב"ז, שאומר שכל יום אנו מחזירין אותם למוטב, הרי זה שהבין את דברי הרמב"ם, "ולא ימהר אדם להרגן", שעלינו להשיבם הרבה עד שיחזרו, ולהמתין להם עד גבול מסויים ואז להורגם, אך אנו, כלומר, דורו של הרדב"ז, ולכאורה שייך דין זה בימינו, עם כל ארגוני התשובה שבע"ה קמו לתפארה, והם מוכיחים את אחינו בכל יום. וגם אם אין כך הדבר הרי שדתי שכפר, ודאי יכנס בדין זה של אפיקורוס. שכל יום ממחין בידם, כבר עברנו גבול זה ממזמן. וכפי הבנתי הקטנה לית דעת הרב הכי בהבנת דברי הרמב"ם הנ"ל, ולכאורה באים דברי הרב כסתירה להבנה זו בדברי הרדב"ז?
תשובה: ראשית כדאי לדעת כי הרדב"ז חי לפני חמש מאות שנה במצרים, ולא נפגש מעולם עם המשכילים מאירופה. ומה שנאמר על הקראים במצרים שונה בתכלית מהמשכילים באירופה ו"החילונים" בדורנו שכנגד תנועת התשובה יש להם שטיפת מח בלתי פוסקת מהתקשורת ומהחברה וזה שונה בתכלית ממה שהיה בימי הרדב"ז. וכדאי לדעת שהחזון איש שנחשב מגדולי הרבנים החרדים וחי בזמננו והיכיר היטב את המשכילים ואנשי השמאל הליברלים למינהם, פסק בפירוש ללא ספק שה"חילונים" בזמננו דינם כתינוק שנשבה ונחשבים לאנוסים, ומי אנחנו שנחלוק על גדולים אלה. וכן כתב מורנו הרב צבי יהודה קוק זצ"ל בשם כמה גדולים שאין דין זה של מורידין נוהג בדורנו.
שאלה: הרכבה של עצי פרי: לימון שמורכב על חושחש האם מותר לשתול אותו, היכן אני יכול למצוא פירוט של הרכבות מותרות, ואיזה משתלות של עצי פרי עובדות לפי ההלכה?
תשובה: מכיוון שזה הוא ספק מינו אפשר לשתול על ידי נכרי, לעניין רשימת כנות הנני מצרף מאמר שהתפרסם באמונת עתיך ובו יש פרוט בשאלה ששאלת. אין לנו רשימה של משתלות שנוהגות כדין בדיני כלאים. בברכת התורה והארץ הרב יהודה הלוי עמיחי
שאלה: פיתרון ל"שתוקים"?: האם לא ניתן לפתור את בעיית השתוקים ע"י בדיקת DNA פשוטה בין השתוק לבת בן זוגו?
תשובה: בדרך זו אפשר גם לגלות ממזרים, אנו מעדיפים למנוע זאת.
שאלה: צפיה בסרט בלימודים אקדמים: אני לומדת לימודים אקדמאיים. באחד השיעורים צפינו בסרט המתאר אשה חילונית שמחפשת תשובות לשאלת החיים שלאחר המוות, בחיפושיה היא פונה לכל מיני אנשים עם השקפות ושיטות שונות ומשונות לתקשר עם המתים. האם יש בעיה הלכתית לצפות בסרט כזה כשברור שאיני מזדהה ומאמינה בשיטות אלה?
תשובה: אם אינך מאמינה בזה אין ענין שתסתכלי בזה. מיסטיקה והעלאת מתים זה נגד דרכה של תורה, ואני חושב שההולך בדרכה של תורה צריך להמנע מזה.
שאלה: לסרב לתת צדקה: אני אלמנה ואם לארבע ילדים נשואים שלכל אחד מהם יש את הקשיים הכלכלים שלו ואני מנסה לעזור להם כפי יכולתי, אני חיה על פנסיה וכל הוצאות הכלכלה של הבית עלי העזרה לילדים. ולמרות זאת אני תורמת מאוד הרבה לכל מיני מוסדות צדקה ולישיבות גם מעל יכולתי. בימי שישי אני מחלקת נרות בעיר חילונית, יש לי קושי שאנשים רבים נגשים אלי ומבקשים צדקה ואני משתדלת לתת, אבל ישנם אנשים שבאים אלי כל שבוע ודורשים סכומים גבוהים לכל מיני צרכים, אני לא מסוגלת להגיד לא וגם פוחדת להגיד לא, אבל אם אני נותנת פעם אחת הם חוזרים כל שבוע ומבקשים יותר וגם לביתי הם מגיעים ומבקשים. הדבר גורם לי צער כשאני מסרבת לתת אבל היות ואני נותנת יותר מכפי יכולתי המצב מגיע שעלי לקחת הלוואות ואיני יכולה לעזור לילדי ואפילו לקנות אוכל לשבת לי או לילדים לא תמיד יש לי את הכסף. האם מותר לי לסרב לתת צדקה לכל פושט יד שנגש אלי, והאם לא יקרה לי כלום כי אני מסרבת, היות והם גם מקללים כאשר אני מסרבת?
תשובה: אסור לך להכנס לחובות בשביל לתת צדקה. את צריכה לסרב לתת לאנשים שמבקשים סכומים גדולים. ואם הם לא מקבלים והם מקללים סימן שלא צריך לתת להם בכלל. ולא צריך לפחד מהקללות שלהם, כיוון שהם לא צודקים הקללות חוזרות עליהם ולא יפגעו בך. את צריכה לקבל עזרה מילדיך או משכנים איך לסלק מעליך את האנשים הסוחטים אותך. אל תתני צדקה יותר מיכולתך תגידי למבקשים שאין לך.
שאלה: שמיטה בגינה משותפת: יש לנו גנן מקצועי שמטפל בגינה המשותפת לבניין שלנו ולעוד שני בנייני מגורים אחרים (סה"כ 43 משפחות), כאשר אין רוב הדיירים דתיים. חלק מכספי ועד הבית הוא עבור הת של הגנן. איך עלינו להתנהג לקראת שנת השמיטה הבעל"ט כאשר ברור לנו שרוב הדיירים לא יסכימו שהגנן לא יעבוד בגינה (בנוסף ל"עבודות אחזקה") בשנה הקרובה, לא לשלם את החלק של הגנן או להמשיך לשלם בלי הבדל?
תשובה: א. לדעתי ומידיעתי בהרבה בתים אם מסבירים לועד הבית שאפשר להגיע לגינה נאה ומכובדת גם בשנה השביעית סר מהם "פחד השביעית", והם מסכימים לכך, ובלבד שהגנן ילמד כיצד לדאוג לגינה מסודרת בשביעית. על הגנן להתעדכן בהלכות שביעית וכן במיני הצמחים (לפי המקום סוג האדמה והשקיה הנדרשת) שיכולים לגדול גם בשביעית, ואז ברוב הפעמים הבעיה נפתרת ואפשר לעבוד מלאכות המותרות בשביעית ונטיעות לעשות בששית. ב. אם אין אפשרות אזי התושבים שומרי שביעית צריכים להודיע שאינם נותנים את כספי הוועד למלאכות אסורות בשביעית ורק לדברים המותרים, ומה שנותנים הוא על פי חוק ועדים משותפים. בברכת התורה והארץ הרב יהודה הלוי עמיחי
שאלה: יש פסול באזרחות כפולה?: יש לי אפשרות להשיג אזרחות נוספת לילדי (אזרחות אמריקאית וצרפתית) אזרחות כפולה יכולה בעתיד להקל על כל מיני צרכים. האם יש להסתפק רק באזרחות ישראלית, או שאין פסול בלהשיג אזרחות כפולה?
תשובה: יש טעם לפגם בכך שיהודי הוא אזרח מדינה זרה. אולם, אם יש סיבה מוצדקת והכרחית, האזרחות הנוספת היא רק לאותה מטרה ואין חשש שהיא תנוצל למטרות אחרות שיש בהן זיקה למדינה זרה - יש מקום להסכים לאזרחות נוספת.
שאלה: תפילה לפני פגישה: אני נורא לחוצה לפני פגישות מה שלפעמים גורם לי לוותר לצאת לפגישות. רציתי לדעת האם יש תפילה שיכולה להקל עלי ולתת לי ביטחון והרגשה טובה לפני הפגישה?
תשובה: אפשר לקרא פרקי תהילים קי"ב ו-קכ"ה ובע"ה תצליחי.
שאלה: איסור עפיפון בשבת: ראיתי שהרב אוסר לשחק בעפיפון בשבת, מה הטעם לכך?
תשובה: א. יש חשש לחילולי שבת. ב. הדבר אינו מתאים לאוירת השבת.